《夜坐有感》
宋代·吕本中

五更月落鸡未鸣，小炉残火犹晶荧。道人强起理衰疾，不闻松声闻雨声。

跏趺坐稳百念去，岂有宿梦令神惊。平生于世万事懒，况复今兹饱忧患。

中原北望四千里，三年不见南飞雁。著身天涯未为远，所至风沙莫深叹。

时寒但趁僧房火，日暖可赴邻家饭。岭南无瘴便可老，江头有酒犹堪唤。

嗟哉宁子不自休，辛苦饭牛过夜半。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。